IZVEDBENA UREDBA KOMISIJE (EU) 2021/1937

z dne 9. novembra 2021

o spremembi Izvedbene uredbe (EU) 2021/404 glede vstopa pošiljk mehkužcev in rakov, namenjenih za gojenje v okrasne namene v zaprtih objektih, v Unijo ter o določitvi seznama tretjih držav ali ozemelj ali njihovih območij ali kompartmentov, iz katerih je dovoljen vstop takih pošiljk v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti člena 230(1) Uredbe,

ob upoštevanju naslednjega:

(1) Uredba (EU) 2016/429 med drugim določa zahteve za zdravstveno varstvo živali za vstop pošiljk živali, zarodnega materiala in proizvodov živalskega izvora v Unijo ter se uporablja od 21. aprila 2021. Ena od navedenih zahtev za zdravstveno varstvo živali je, da morajo navedene pošiljke prihajati iz tretje države ali z ozemlja ali z njenega/njegovega območja ali iz njenega/njegovega kompartmenta, ki je na seznamu v skladu s členom 230(1) navedene uredbe.

(2) Delegirana uredba Komisije (EU) 2020/692 (2) dopolnjuje Uredbo (EU) 2016/429 glede zahtev za zdravstveno varstvo živali za, med drugim, vstop pošiljk nekaterih vrst in kategorij vodnih živali iz tretjih držav ali z ozemelj ali z njihovih območij ali, v primeru živali iz akvakulture, iz njihovih kompartmentov v Unijo. Delegirana uredba (EU) 2020/692 določa, da pošiljke vodnih živali, ki spadajo na njeno področje uporabe, lahko vstopijo v Unijo le, če prihajajo iz tretje države ali z ozemlja ali z njenega/njegovega območja ali, v primeru živali iz akvakulture, iz njenega/njegovega kompartmenta s seznama za določene vrste in kategorije vodnih živali v skladu z zahtevami za zdravstveno varstvo živali iz navedene delegirane uredbe.

(3) Izvedbena uredba Komisije (EU) 2021/404 (3) določa seznam tretjih držav ali ozemelj ali njihovih območij ali kompartmentov, iz katerih je med drugim dovoljen vstop vrst in kategorij navedenih vodnih živali, ki spadajo na področje uporabe Delegirane uredbe (EU) 2020/692, v Unijo.

(4) Mehkužci in raki, namenjeni za gojenje v okrasne namene v zaprtih obratih, že več let vstopajo v Unijo iz tretjih držav ali z ozemelj s seznama Svetovne organizacije za zdravje živali (OIE), vzpostavljenega v skladu s poglavjem IV Direktive Sveta 2006/88/ES (4), ki je zdaj razveljavljena z Uredbo (EU) 2016/429, in členom 11 Uredbe Komisije (ES) št. 1251/2008 (5), ki je zdaj razveljavljena z Izvedbeno uredbo Komisije (EU) 2020/2236 (6). Uvoz teh vodnih živali ni bil povezan z izbruhi bolezni mehkužcev ali rakov s seznama, v tem času pa so bile pridobljene izkušnje z uradnim nadzorom takih pošiljk na vstopnih točkah v Unijo in v nekaterih primerih z uradnim nadzorom, ki ga je Komisija izvedla v zadevni tretji državi ali na zadevnem ozemlju.

(5) V skladu s členom 230(1), točka (i), Uredbe (EU) 2016/429 lahko Komisija z izvedbenimi akti določi seznam tretjih držav in ozemelj, iz katerih se lahko dovoli vstop določenih vrst in kategorij živali v Unijo, in sicer na podlagi izkušenj, pridobljenih pri predhodnih vstopih živali iz zadevne tretje države ali z zadevnega ozemlja, in rezultatov uradnega nadzora, opravljenega na točki vstopa takih živali v Unijo.

(6) Izvedbeno uredbo (EU) 2021/404 je primerno spremeniti, da se upoštevajo izkušnje, pridobljene s prejšnjo trgovino z navedenimi mehkužci ali raki vrst s seznama, s čimer se zagotovi nemoten prehod s prejšnjega zakonodajnega okvira v skladu z Direktivo 2006/88/ES in Uredbo (ES) št. 1251/2008 na nov zakonodajni okvir v skladu z Uredbo (EU) 2016/429.

(7) Člen 3(1), točka (t), Izvedbene uredbe (EU) 2021/404 bi bilo zato treba spremeniti, da se upošteva novi seznam tretjih držav ali ozemelj ali njihovih območij ali kompartmentov, določen s to uredbo, iz katerih je dovoljen vstop pošiljk mehkužcev in rakov vrst s seznama, namenjenih za gojenje v okrasne namene v zaprtih obratih, v Unijo.

(8) Prilogo XXI k Izvedbeni uredbi (EU) 2021/404 o določitvi seznama tretjih držav ali ozemelj ali njihovih območij ali kompartmentov, iz katerih je dovoljen vstop pošiljk nekaterih vodnih živali v Unijo, bi bilo treba spremeniti, da se vključi navedeni novi seznam, obstoječi seznam pa ustrezno posodobiti. Zaradi jasnosti bi bilo treba veljavno različico Priloge XXI k Izvedbeni uredbi (EU) 2021/404 nadomestiti z novo.

(9) Izvedbeno uredbo (EU) 2021/404 bi bilo zato treba ustrezno spremeniti.

(10) Ker se Izvedbena uredba (EU) 2021/404 uporablja od 21. aprila 2021, bi morale spremembe Izvedbene uredbe (EU) 2021/404, ki se uvedejo s to uredbo, zaradi pravne varnosti začeti veljati čim prej.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Izvedbena uredba (EU) 2021/404 se spremeni: (1) v členu 3(1) se točka (t) nadomesti z naslednjim: „(t) Priloga XXI za vodne živali vrst s seznama: (i) del 1, oddelek A, za vodne živali vrst s seznama, namenjene za nekatere obrate akvakulture, izpust v naravo ali za druge namene, razen za prehrano ljudi, ter nekatere vodne živali vrst s seznama in proizvode živalskega izvora iz navedenih vrst s seznama, ki so namenjene za prehrano ljudi; (ii) del 1, oddelek B, za mehkužce in rake, namenjene za gojenje v okrasne namene v zaprtih objektih.“; (2) Priloga XXI se nadomesti z besedilom iz Priloge k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 9. novembra 2021 Za Komisijo predsednica Ursula VON DER LEYEN

(1) UL L 84, 31.3.2016, str. 1.

(2) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(3) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).

(4) Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (UL L 328, 24.11.2006, str. 14).

(5) Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (UL L 337, 16.12.2008, str. 41).

(6) Izvedbena uredba Komisije (EU) 2020/2236 z dne 16. decembra 2020 o določitvi pravil za uporabo uredb (EU) št. 2016/429 in (EU) 2017/625 Evropskega parlamenta in Sveta glede vzorcev veterinarskih spričeval za vstop pošiljk vodnih živali in nekaterih proizvodov živalskega izvora iz vodnih živali v Unijo ter njihove premike znotraj Unije, in uradnega potrjevanja navedenih spričeval ter o razveljavitvi Uredbe (ES) št. 1251/2008 (UL L 442, 30.12.2020, str. 410).